હળવું અસત્ય નિર્દોષ અને મનોરંજક હોય છે. હું તદ્દન અણિશુદ્ધ પ્રામાણિક છું. એમ કોઈ રાજકીય નેતા કહે; હું ચૂંટણીખર્ચની મર્યાદામાં જ ચૂંટણી લડ્યો છું. એમ કોઈ જીતેલો ઉમેદવાર કહે; મારે મન તો વર્ગ એ જ સ્વર્ગ છે એમ નવી પેઢીનો કોઈ અધ્યાપક કહે; મારી ઉંમર ત્રીસ વરસની છે એમ ચાળીસ વરસની કોઈ સ્ત્રી, કહે; તમને કેટલા ફોન કર્યા, પણ તમારો ફોન એન્ગેજ જ આવ્યા કરતો હતો એમ કોઈ મિત્ર બીજા મિત્રને કહે; છૂટાછવાયા પથ્થરમારાના, આગના બનાવો બાદ કરતાં શહેરમાં એકંદરે શાંતિ જળવાઈ રહી હતી – એમ ટીવી પરથી સમાચારવાચિકા સ્મિત સાથે જાહેર કરે (આ સ્મિતનો પણ હળવા અસત્યમાં સમાવેશ થાય છે) – બધાં હળવાં અસત્યો છે. આવાં અસત્યોથી પ્રજાનું મનોરંજન થાય છે અને પ્રજાનું આરોગ્ય એકંદરે જળવાઈ રહે છે.